Lazdijų Motiejaus Gustaičio gimnazija

Veiklos kokybės įsivertinimo grupė

2020 M. VEIKLOS KOKYBĖS ĮSIVERTINIMO ATASKAITA

2021-01-11

Lazdijų Motiejaus Gustaičio gimnazijos 2020 m. veiklos kokybės įsivertinimo grupė dirbo 2 kryptimis: atliko gimnazijos tarybos užduotį - teminį rodiklio „4.2.2. Bendradarbiavimas su tėvais“ įsivertinimą ir NŠA klausimynų pagalba gavo duomenis, reikalingus pildyti tradicinę gimnazijos pažangos anketą.

Pirmu atveju grupė paruošė nagrinėjamo rodiklio aprašymą (iliustraciją), numatė veiklų vertinimo sistemą, suplanavo ir atliko 4 tyrimus. Tyrimais buvo siekiama nustatyti, kaip vyksta gimnazijos mokinių tėvų (globėjų) informavimas ir bendradarbiavimas, teikiama pagalba, koks yra tėvų (globėjų) aktyvumas įvairiais bendradarbiavimo aspektais.

1 tyrimą - „Tėvų, globėjų apklausa „Bendradarbiavimas su tėvais““ atliko fizikos mokytojas Audrius Kazakevičius. Klausimyną sudarė 10 teiginių apie bendradarbiavimo patirtis, poreikį, aktyvumą, tėvams buvo sudaryta galimybė pareikšti savo nuomonę dėl tobulintinos gimnazijos veiklos. Pakviesti 195 respondentai, po 3-5 iš klasės, priklausomai nuo klasių dydžio.

2 tyrimą – „Tėvų aktyvumo naudojantis TAMO el. dienynu vertinimas“ atliko psichologė Asta Čėsnienė. Analizuotos 5-4g klasių tėvų Tamo ataskaitos „Prisijungimų duomenys“, imtį sudarė 515 mokinių šeimų.

3 tyrimą – „Klasės vadovų naujų bendradarbiavimo formų taikymas“ atliko taip pat psichologė Asta Čėsnienė. Atviri klausimai apie naujų bendradarbiavimo formų taikymą ir tėvų įsitraukimą buvo pateikti 23 (5-4g) klasių vadovams, atsakė 21 (91,3%).

4 tyrimą - pagalbos ir IT specialistų apklausą dėl gimnazijos suteiktos pagalbos mokiniams, tėvams, šeimoms atliko lietuvių kalbos ir literatūros mokytoja Dalė Jefimova. Išsiaiškinta, kokią realią pagalbą mokiniams/tėvams (šeimoms) per metus suteikė soc. pedagogai ir spec. pedagogai, logopedė, psichologė, Vaiko gerovės komisija, kompiuterininkai (organizuojant nuotolinį ugdymą). Atskleista, kokie yra gimnazijos tėvų (šeimų) specifinės pagalbos poreikiai.

Apibendrinant tyrimų rezultatus, nagrinėjamo rodiklio „4.2.2. Bendradarbiavimas su tėvais“ kokybę įsivertinta III (iš 4) lygiu – gerai. COVID-19 situacija apribojo rodiklio tobulinimo galimybes, įtakojo gimnazijos planavimą, bendradarbiavimo formų taikymą. Kontaktų ribojimai neleido įgyvendinti daugybės renginių, kurie turėjo paskatinti tėvų aktyvumą ir domėjimąsi gimnazija. Kita vertus, situacija sudarė prielaidas panaudoti naują bendradarbiavimo formą virtualiuoju būdu.

Stipriuoju veiklos aspektu skelbiame 4.2.2. rodiklio dalį „Pažinimas ir sąveika“, konkrečiai - tėvų, globėjų informavimą, nes šią veiklą tėvai (globėjai) įvertino geriausiai: 94% tėvų patvirtina, kad yra informuojami apie vaikų ugdymosi rezultatus, problemas, pažangą vienokiu ar kitokiu būdu; 95% tėvų teigia, kad bendra gimnazijos informavimo sistema jų poreikius atitinka; 96% tėvų patvirtina, kad yra informuojami nuolat, sistemingai.

Silpnieji veiklos aspektai yra susiję su žemiausiai įvertinta veikla – su įsitraukimu bendradarbiauti. Tiek tėvų, tiek mokytojų aktyvumas šiemet buvo neišskirtinis, nesiekė 60%. Todėl silpnu veiklos aspektu įvardiname 4.2.1. rodiklį „Veikimas kartu“ ir jo dalį „Bendradarbiavimo kultūra“.

Vadovaudamiesi daugumos tėvų (globėjų) siūlymais dėl veiklos tobulinimo, 2021 m. tobulinti siūlome rodiklį 2.2.1. „Mokymosi lūkesčiai ir mokinių skatinimas“.

Įsivertinimo grupei dirbant antrąja kryptimi, NŠA klausimynus atsakyti pakviesti 999 respondentai, o direktorės pavaduotojos ugdymui Edita Pavasarienė ir Virginija Spitrienė atliko tyrimą „NMVA 2019 metų ir NŠA 2020 metų mokinių ir jų tėvų apklausų rezultatų palyginimas“. Apibendrinant tyrimo išvadas, rezultatai 2020 m. yra vidutiniškai 0,1-0,6 balo *aukštesni*, vidutinis, neutralus įvertinimas yra vienas (2,5 balo – „*Per pamokas aš turiu galimybę pasirinkti įvairaus sunkumo užduotis*“), žemesnių už vidutinius įvertinimų nėra. Dirbant nuotoliniu būdu, eiti į mokyklą patinka 22% daugiau mokinių, 17-22% mažėja mokinių patyčių lygis, mokinių mokymosi svarbos suvokimas išlieka aukštas - 98%. Apie tai, kad mokiniams sekasi mokytis nuotoliniu būdu, pasisako 89% mokytojų, 79% mokinių ir 82% mokinių tėvų, tačiau, kad mokiniams reikia daugiau pagalbos, mano 84% mokytojų, 55% mokinių ir 67% mokinių tėvų.

Remiantis gimnazijos veiklos kokybės grupės išvadomis, siūlomos šios rekomendacijos:

1. Dėl tolimesnio rodiklio 4.2.2. “Bendradarbiavimas su tėvais” tobulinimo:
   1. Klasių vadovams 100% išnaudoti nuotolinio darbo teikiamas galimybes, bendradarbiaujant su tėvais bei globėjais vaizdo susitikimų „Zoom“ ir „MS Teams“ programomis, Tamo dienyne pavyzdingai planuoti ir fiksuoti virtualius susirinkimus, kitas klasių vadovų veiklas.
   2. Atsiradus galimybei saugiai dirbti kontaktiniu būdu, skatinti tėvų aktyvumą ir domėjimąsi gimnazijos veiklomis organizuojant gimnazijos ar klasių renginius, prioritetą teikiant neoficialiam ir netradiciniam bendradarbiavimo formatui.
   3. Tėvų, globėjų iniciatyvas skatinti galimybe tėvams siūlyti jiems naudingas veiklas, prieš mokslo metus sužinoti tėvų lūkesčius, gauti grįžtamą ryšį, ko tikimasi iš gimnazijos. Šį procesą įtraukti į klasių vadovų planavimo ciklą.
   4. Apklausų respondentų aktyvumą skatinti, pakeitus pakvietimo į apklausas būdą – nuo pakvietimo kodu pereiti prie pakvietimo asmeniniu e-pašto adresu.
   5. Išsiaiškinti priežastis, kodėl 12% gimnazijos šeimų niekada nesijungė prie Tamo sistemos.
2. Dėl NŠA klausimynų:
   1. Mokytojams atsižvelgti į mokinių poreikį per pamokas pasirinkti skirtingo sunkumo užduotis (55% mokinių).
   2. Klasių vadovams, mokytojams ir pagalbos specialistams nuotolinio ugdymo metu atsižvelgti į mokinių poreikį pagalbai (55% mokinių), aiškiai komunikacijai ir informavimui Tamo dienyne, tinkamam darbo krūviui.
3. Dėl rodiklio “2.2.1. Mokymosi lūkesčiai ir mokinių skatinimas” tobulinimo:
   1. Skatinti mokinius išsakyti individualius mokymosi lūkesčius ir informaciją panaudoti sudarant ugdymo planus, numatant siektinus rezultatus.
   2. Mokytojams ugdymo turinio planavimo etape atsirinkti ir pasirinkti prasmingas ugdymo(si) veiklas (stebėjimo, tyrinėjimo, eksperimentavimo, žaidimo, kūrybos, taip pat socialinių sąveikų), kurios padėtų ugdytis realiam gyvenimui aktualius mąstymo ir veiklos gebėjimus.
   3. Skatinti mokinius džiaugtis savo ir kitų darbais, pasiekimais bei pažanga.

Gimnazijos veiklos kokybės įsivertinimo grupė